
Virtuális valóság alapú szimulációs környezet fejlesztése autonóm intelligens robothoz

A dolgozat témája egy virtuális valóság alapú szimulációs környezet kifejlesztése autonóm intelligens robotok számára. A mai fejlődő világban egyre nagyobb teret hódítanak maguknak az autonóm ipari rendszerek.
A RoboCup versenysorozatban ez évben már önálló ligaként szerepelt a Logistic League. A verseny lényege, hogy minden csapat azonos pályán azonos típusú robotokkal szerepel. A csapatok maguk választhatják meg a kiegészítő szenzorokat és a programozási nyelvet. A mérkőzések során egy 6 x 6 méteres arénában kell a csapatoknak egy emulált gyártócsarnokban alapanyagokból készterméket előállítaniuk. A bonyolult logisztikai feladatot 3 robotnak önállóan, kooperálva kell végrehajtania.
A felkészülés során, a korlátozott erőforrások és hely miatt ki kellett fejleszteni egy alternatív megoldást a feladat tesztelésére. A dolgozat bemutatja a gyári szimulátor hátrányait, hibáit, hiányosságait és végigvezet az új fejlesztésén. Az elkészült szimulációs környezet ideális és valós robotszimulálást is lehetővé tesz, ezzel is felgyorsítva a folyamatok tesztelhetőségét.
A dolgozat befejezése rámutat a virtuális környezet más feladatokra történő egyszerű transzformálhatóságára. Két egyszerű példán keresztül mutatja be milyen sokoldalúan is használható.



